
Във връзка с честване на 100 годишния юбилей на ССБ на 10 септември 2021 г. РО на ССБ Плевен в клуба на ул. Гренадирска 30 бе организирана и проведена викторина под надслов „Съюз на слепите в България 100 години-100 въпроса“ в която участваха състезатели от всички териториални организации към РО Плевен. Освен на регионално ниво, победителите от тази викторина ще премерят сили и в национално равнище. Заключителният, финален турнир ще се проведе в почивната станция на ССБ в курортния град Обзор.


Въпросите за викторината са на хартиен носител,в електронен формат, както и аудиовариант, подготвен в звукозаписното студио на ССБ.


За регионалното състезание е предвиден следния награден фонд:

1-во място - 40 лв.;

2-ро място - 30 лв.;

3-то място - 20 лв.


Класиралият се на първо място в регионалния кръг ще участва във финалния кръг на викторината, където ще се съревновава с първенците от останалите регионални организации. Финалът ще се проведе в периода 20-23 септември, в гр. Обзор.


Наградният фонд за финалистите е за:

1-во място- 200 лв.;

2-ро място- 150 лв.;

3-то място- 100 лв.

Румен Петков, организатор клуб, ССБ Плевен


Само преди няколко дни беше обявена новата програма на АХУ за развитие на самостоятелна стопанска дейност на хората с увреждания. Програмата е дългоочаквана и несъмнено дава надежда за нови хоризонти пред хората с увреждания за развитие на стопанската им инициатива- както лична, така и в обединени търговски дружества. Дава път и за самостоятелност на дейностите, които те осъществяват, и за гарантиране на стабилност, в рамките на европейските стандарти за стопанско развитие.


Програмата беше изпратена в Съюза на глухите в България до председателя на СГБ Николай Нинов лично от изпълнителния директор на АХУ Минчо Коралски. И това е знак, че ние, глухите хора, винаги сме били в първите редици на хората с увреждания, развиващи стопанска дейност. Ние се сблъсквахме с много трудности в миналото - непреодолими от някои клаузи, дори и в европейски мащаб.


Ето защо не можем да не изкажем искрена надежда за успех. Толкова нужен на всички нас.

ТИШИНА, СГБ

Перник отново е домакин на Републиканския многожанров фестивал 

на хората с увреждания


След едногодишно прекъсване заради пандемията от коронавирус Перник отново е домакин на Републиканския многожанров фестивал на хората с увреждания с участие на Балканските народи. Проявата е под мотото „Изкуството осмисля нашия живот” и се провежда за 14-ти път.

На 31 юли и 1 август) на откритата сцена в пернишкия квартал „Църква”, хора с увреждания от цялата страна пяха, рецитираха, представиха характерни за различните райони обичаи. 

Във фестивала се включиха над 2000 участници. Четирима от тях са над 90- годишна възраст. Участие бяха заявили и гости от Северна Македония, но заради изискващите се PCR тестове, в последния момент са се отказали да пътуват, съобщиха организаторите. 


Изявите на сцената бяха съпътствани от художествени и кулинарни изложби, готвене на открито и традиционната Алея на занаятите.

Фестивалът се организира от Съюза на инвалидите в България. Той се провежда по европейски проект с подкрепата на Агенцията за хората с увреждания и Община Перник и е под патронажа на кмета на Перник. И тази година председател на журито бе една от звездите на българската естрада Мими Иванова.

Автор: Елена Тамакярска - кор. на БНР в Перник
Аутизмът е разстройство на социалното развитие

Аутизмът е разстройство на социалното развитие, което засяга развитието на мозъка, а от там и поведението на човек. Аутистите живеят в свой свят. Това е генерализирано разстройство на развитието от така наречения аутистичен спектър, наблюдавано за пръв път от американския психиатър Лио Канър (Kanner, 1943). Паралелно с Канър австрийският педиатър Ханс Аспергер (Asperger, 1944) наблюдава сходни с аутизма клинични симптоми, които залягат в основата на Синдрома на Аспергер – друго разстройство от аутистичния спектър.

В Плевен работи успешно Център за деца с аутизъм от Северна България - към него отвори врати от 1 юни и лицензирана детска градина. Това съобщи в пресклуба на БТА Владислава Цолова - председател на Сдружение "Аутизъм днес", майка на син с аутизъм. 

Синът ми е личен мотив и прерасна в кауза, за да създавам центрове за работа с деца с аутизъм у нас, разкри тя. "Първият център бе открит преди пет години в София за високо квалифицирана професионална помощ. Той прилага единствената терапевтична програма в световен мащаб, която има стойност на лечение за деца с аутизъм. Всякакви други лечения за аутизъм са спекулации и бизнес, с който "хората си купуват надежда", коментира Цолова. 


"Първият център отвори врати в сграда, предоставена от Столична община, която ремонтирахме с дарения. През 2018 г. община Плевен ни предостави сграда 20 пъти по-голяма от сградата в София. Това е бившият дом "Детелина" на площ 1400 кв.м в квартал "Сторгозия" с 6,5 декара двор, който стана нашият втори дом. В част от нея - на 200 кв. м, създадохме Център по поведенческа терапия на деца с аутизъм от Северна България", посочи Цолова. По думите й така родителите с деца с аутизъм разполагат с уникален шанс децата им да постигат максималния капацитет на възможностите си. Центърът в Плевен е създаден по програма "Развитие на човешките ресурси". Децата с аутизъм трябва да имат шанс да бъдат интегрирани в реална среда с техни връстници, които нямат проблем с развитието, отбеляза Цолова и допълни, че наскоро към Центъра са открили детската градина. 


Тя е започнала с 10 деца, от които две са с аутизъм, останалите са без проблеми в развитието. "Това е изключително иновативно дело. Преди години нямаше да повярвам, че може да се мотивират родители на деца без проблеми в България, да обучават децата си в детска градина, в която има деца с аутизъм", заяви Цолова. Тя добави още една новина - спечелили са проект, който стартира на 1 август за работа с хора в защитени жилища - за 40 човека от Плевен, Згалево, Драгаш войвода и Червен бряг. Искат и на тях, както на децата с аутизъм, да им помогнат да се интегрират в обществото.
Малин Решовски, БТА


9 ранни признака на аутизъм
Главната задача на родителите е да ги разпознаят

Аутизмът не е болест, а вродено психическо отклонение в поведението, при което за човека е по-важен вътрешният свят, отколкото външният. Това състояние не се лекува, но се поддава на корекции, особено в ранен стадий.


Аутистични признаци в различна степен се наблюдават у едно от 70 деца, като при момчетата това се случва два пъти по-често, отколкото при момичетата.

Някои странности се забелязват от самото начало - детето се развива, но има някои задръжки. При други след нормалното развитие до 1,5 – 2-годишна възраст настъпва обрат и някои умения се губят.


При 70% от наблюдаваните деца аутизмът е наследствено нарушение, според учени. Проявленията са различни: детето не отговаря на усмивката ви, речта му се забавя, докосването му е неприятно…

В някои случаи то успява да се адаптира и да води нормален живот, в други – не, но е факт, че колкото по-рано започнат корекциите и обучението на детето на различни навици, толкова по-лесно е по-нататък, пише detstrana.ru.


Ето 9 ранни признака, които могат да ви подскажат, че става дума за това състояние:


1. Детето не отговаря на усмивката и не реагира при вида на майка си:

Бебетата на 2–3 месеца вече би трябвало да познават майка си, да ѝ се усмихват и да издават радостни звуци. Някои деца се усмихват дори на непознати хора, но тези с аутистични черти се отличават с по-слаби изрази на емоции. Не установяват зрителен контакт. Обикновено, когато бебетата започнат да фокусират погледа си, се стремят да гледат в очите хората, които общуват с тях. Децата, страдащи от аутизъм, не установяват зрителен контакт дори когато разговарят с тях.

2. Не се интересува от хората:

Да огледат новия човек, да го проследят с поглед, да отвърнат на неговите мимики и жестове, да се вслушат в думите му – това е нормално поведение за малките деца, но един от ранните симптоми на аутизма е детето изобщо да не реагира на хората, които общуват с него. Не се нуждае да бъде забелязано, прегърнато и да поиграят с него.

За аутизма е характерна и липса на стремеж да подражават на възрастните и да копират поведението им.


3. Не обича да го докосват:

Повечето деца обожават нежните прегръдки, целувки, докосвания, не искат да слязат от ръцете на баба си и други близки на семейството. Децата с аутистични черти обаче не обичат никакви нежности, те не изпитват потребност да бъдат погалени, не искат да ги държат на ръце и дори се отблъскват от майка си.


4. Забавя се речта:

Отсъствието на навици за общуване е сред главните признаци, които говорят за аутизъм. Такива деца не произнасят нито дума даже когато станат на годинка, не сочат предметите, не реагират на името си, когато някой го произнася.

Речта им се състои от няколко основни фрази, които са чули, или са им повтаряли едно и също нещо много пъти. Понякога, когато им зададете въпрос, вместо отговор те просто го възпроизвеждат.


5. Има емоционални проблеми:

Аутистите не разбират чуждите емоции и не могат да изразяват адекватно своите чувства. Тяхната мимика и жестове често не съответстват на казаното, не могат да различат иронията, сарказма, не разбират шегата. Понякога просто мислят децата с аутистични черти за тихи, спокойни и затворени личности. Докато обикновено децата са склонни да се държат разкрепостено, дори когато се стесняват от някой непознат, аутистите са абсолютно равнодушни към всички.


6. Не участва в игрите:

Към 3 години децата започват да играят с другите и с възрастните, стремят се да бъдат в компания, да са в отбор. Ако странят от възрастните, от връстниците си, ако не разбират правилата на игрите и не искат да участват в тях, предпочитайи да бъдат сами, може би е време да говорите с лекар.


7. Прави повтарящи се инстинктивни движения:

Аутистте се успокояват с монотонни и повтарящи се движения – тревожен признак е, ако детето може да се върти много дълго на едно място, даа се люлее, да тропа с крак дълго или да удря главата си, ушите си и т.н.


8. Увлича се по странни предмети:

Малкият аутист може въобще да не се заинтригува от играчките и игрите си, но да наблюдава с часове как мига светлината, как колелата се завъртат, как ластикът се разтяга и свива. Също така за аутизма е характерно подреждането на обектите в равни редици.


9. Склонно е да си създава ритуали и е консервативно:

Аутистите приемат тежко всяка промяна, затова се стремят към максимален ред в живота си. Например, избират само един-единствен път към детската градина и отказват да вървят по друг. Смяната на местата на мебелите или нещо друго в обичайния им режим предизвиква истерия.


Сега съществуват различни методи на работа с аутисти и някои от тях са доста ефективни. Главната задача на родителите е да разпознаят тревожните симптоми колкото се може по-рано.

Адаптация Марина Атанасова

Лечение на хемороиди посредством банд лигиране
Д-р Матев: Може да се простим с хемороидите и без операция

- Д-р Матев, защо се появяват хемороидите и как да ги разпознаем?

- Все още не е известна конкретната причина. Изправеното положение на човека оказва високо налягане в ректалните вени, водещо до тяхното болестно разширяване. Предразполагащи фактори са хроничният запек, диарията, бременността, заседналият начин на живот, наследствеността и др. Симптомите са кървене по време и след изхождане, болка, усещане за излизане навън на хемороидите, сърбеж около ануса, наличие на болезнени възелчета.

- В незнанието си хората се страхуват, че понякога хемороидите могат да доведат до рак. Вярно ли е това опасение?

- За съжаление, много от симптомите на хемороидите и най-вече кървенето се срещат и при рак на дебелото черво и други чревни болести. По тази причина е важно всички симптоми да бъдат изследвани от квалифициран лекар с практика в лечението на заболяванията на колона и ректума. Няма връзка между хемороидите и рака! Но не трябва да се разчита и на самолечение. Защото то може да маскира сериозно заболяване и само да отложи истинското лечение на хемороидите. Подходящото лечение може да бъде избрано от колоректален хирург.

- Думата „операция” е много плашеща за хората. Вие лекувате хемороиди без операция, как на практика се случва това?

- Прилагам методи за лечение на хемороиди, които са утвърдени от години в практиката, за съжаление, сравнително непознати за пациентите в България. Не се реже и шие и съответно времето за възстановяване е в рамките на дни. Такъв метод е банд-лигирането, което представлява прекъсване на кръвоснабдяването към хемороидите. Те изсъхват и отпадат спонтанно. При този метод е изключено увреждане на мускула на ануса.

- Налага ли се престой в болница?

- Не, лечението се извършва амбулаторно и трае само няколко минути. Има, разбира се, възстановителен период, който е от няколко дни. След банд терапия, например, пациентът може веднага да се върне на работа, ако желае, още същия ден.

- Друго притеснение на хората е, че дори излекувани хемороидите ще се появят отново. Какво може да обясните Вие?

- Безкръвните методи са различни. Ако специалист в лечението на хемороиди с голям опит, който практикува различни методи, избере най-подходящия, то появата отново на оплаквания от хемороиди е невъзможна. За 15 години, откакто през 1998 г. за първи път приложих банд-лигиране, се убедих, че за всеки пациент има лечебен подход, най-подходящ именно за него. Важно е един лекар да владее различни способи за безкръвно лечение на хемороиди. Съветвам всички навреме да се консултират със специалист, защото при най-напредналата – четвърта степен, се налага понякога и оперативно отстраняване на хемороидите.

- Какво ще посъветвате човек, който се оплаква от хемороиди?

- На първо място, да се престраши поне за един преглед при специалист-проктолог. Това може да му спаси живота, защото кървенето се среща и при други животозастрашаващи заболявания на червата. Много от пациентите, които идват при мен за безкръвно отстраняване на хемороиди, се оказва, че имат друго заболяване, което изисква различно лечение.
- Как може да се направи профилактика на хемороидите?

- Приемането на богати на целулоза храни и на повече течности и активните движения през деня имат благоприятен ефект. Избягвайте пикантни, люти храни, алкохол, а спазването на анална хигиена също е от голямо значение.


Ултразвуково лигиране на хемороидални артерии, споделя д-р Росен Тушев


Ултразвуковото лигиране на хемороидални артерии е нов, минимално инвазивен подход за лечение на хемороиди, който не налага обща анестезия


Операцията се извършва с помощта на миниатюрен ултразвуков доплер, който локализира всички артерии, снабдяващи с кръв хемороидите, минаващи от ректума под лигавицата на червото. Устройството също така разполага с малък прозорец, който позволява да бъде поставен шев около артерията и по този начин да се прекъсне кръвоснабдяването в тази зона. В хода на процедурата всички артерии биват локализирани и завързани. През следващите няколко дни и седмици хемороидите се смаляват до пълното им изчезване, а симптомите отшумяват.

Тъй като шевът се поставя не в ануса, а в крайната част на ректума, където на практика няма нервни окончания, предизвикващи усещане за болка, процедурата е почти безболезнена и може да се проведе под лека упойка, вместо под обща анестезия. Тъй като всички кръвоносни съдове на хемороидите се локализират много точно по време на операцията, методът се явява по-успешен от склерозирането. Когато кръвоносните съдове са правилно лигирани, а не просто вързани с ластик, те няма как да се отделят, което води до по-добър ефект и много по-малък риск от кървене след процедурата.


Повечето пациенти се връщат на работа до 24-48 часа след манипулацията със съвсем лек дискомфорт, който, ако има такъв, представлява не повече от една слаба пулсация в ректума.

Методът се прилага успешно в Европа и Северна Америка в продължение на много години с отлични резултати. 85% от пациентите се радват на пълно отзвучаване на симптомите, а над 90% са напълно удовлетворени от резултата, дори когато има някои много леки остатъчни симптоми. Това се дължи на относителната лекота на възстановяване от операцията в сравнение с по-конвенционалните терапевтични решения.


„Методът е много подходящ за пациенти във втори и трети стадий на заболяването, когато не е настъпил анален пролапс. Щадящ е, не изисква пълна анестезия и се понася много добре, като възстановяването трае 2-3 дни.”.
Как ще ми помогне методът на ултразвуково лигиране на хемороидалните артерии?

Това е първият метод, който с помощта на минимално инвазивни хирургични техники лекува източника на хемороидалната болест без хирургична ексцизия или бандиране (връзване с ластик).

Колко време трае процедурата? Налага ли се хоспитализация? Кога мога да се върна на работа?

Процедурата може да продължи от 20 до 50 мин. Обикновено пациентите си тръгват в същия ден. Повечето пациенти изпитват съвсем незначителна болка и дискомфорт и се връщат на работа още не следващия ден.

От какви грижи ще се нуждая преди, по време и след процедурата? Какви лекарства ще ми бъдат предписани?

Вашата възраст, тегло и физическо състояние са от значение за медикаментозното Ви лечение и съответно необходимите грижи по време и след процедурата. Резултатите са различни при всеки, но обикновено след процедурата се изписват обезболяващи лекарства, които са в минимално количество и се приемат за ограничен период от време.

Кратки новини от Общината

Единението на Княжество България с Източна Румелия, което е било на 6 септември преди 136 години, беше чествано с тържествен ритуал и поднасяне на венци и цветя пред паметника на Четвърти  пехотен полк в Градската градина на Плевен. Церемонията се състоя на 6 септември /понеделник/ от 11.00 часа.

***

Пленерът по живопис „Плевен,2021” беше открит на  3 септември  четвъртък2021 г.

Първият международен пленер по живопис се проведе от 3 до 8 септември т.г. Официалното  откриване на Пленера бе на 3 септември от 17.30 часа пред ХГ” Илия Бешков”.

 Осем художници в продължение на седмица твориха, като използват различни техники на  съвременното изкуство.


Пленерът бе закрит с обща изложба на участниците, която е представена на 9  септември в 17.00 часа в залите на ХГ „Илия Бешков”. Всеки един от творците дари две картини за  фонда на художествената галерия.
Община Плевен

Заветът и житието на Свети Иван Рилски

Всяка година на 18 август нашият народ отбелязва годишнината от смъртта на българския светец Иван Рилски, както и празникът му - Отчовден - на всеки 19 октомври. Тази година се навършиха 1069 години от кончината на светеца. Българският духовник Свети Иван Рилски сред българските светци е най-великият. Той е обявен за небесен закрилник и покровител на българския народ.


Основател е на най-големия български манастир – ставропигиалният Рилски манастир. Култът към Св. Иван Рилски е разпространен освен във всичките български земи и в Унгария, в Румъния и Молдавия, в Сърбия, в Гърция, в Атон, в Русия и Украйна.

Ще припомня известните най-важни моменти от неговия живот. Вероятната година на неговото рождение е 876 г., а родното му място е село Скрино, Кюстендилско. Животът му продължава 7 десетилетия и съвпада с времето на царуването на българските владетели княз Борис I Покръстител, цар Симеон Велики и цар Петър I, като най-активната му дейност е по времето на царуването на цар Петър. 


До навършване на 25 години Иван Рилски е пастир. След смъртта на родителите му раздава наследството си на бедни и болни хора и постъпва като послушник в манастира „Св. Димитър“, намиращ се в близост до неговото родно село под връх Руен във Влахина планина. Тук изучава богослужебните книги и получава първия си духовнически сан, като приема монашеството. След като напуска манастира „Св. Димитър“ Иван Рилски намира убежище в манастирите по поречието на Струма, в землището на Земен и Перник, като накрая се установява във Витошката покрайнина. От тук нататък неговата служба към църквата и народа си Св. Иван Рилски продължава в Рила планина. Именно тук във „Великата Рилска  пустиня, той извършва множество чудеса, помага на хората в нужда и изцерява тежко болни. Св. Иван Рилски основава Рилския манастир през времето от 927 до 941 г., който е построен на мястото на стара постница. Манастирът и до днес носи неговото име.


Още приживе славата му се разпространява из цялата българска земя и достига до всички съседни земи. Българският цар Петър I прави опит да се срещне със светеца, изминавайки огромното за онова време разстояние от столицата Велики Преслав до Рила, но св. Иван Рилски отказва да се срещне с владетеля. Според неговият биограф Патриарх Евтимий Търновски владетелят и светецът си разменят писмени послания, като от изпратените царски дарове светецът отказва златото, а задържа само една чаша за спомен и плодовете. Той съветва българския владетел да употреби златото за въоръжението на българската войска и в полза на народа. Тази му постъпка още повече увеличава неговата слава и към него заприиждат ученици от цяла България. Именно към учениците си св. Иван Рилски отправя пет години преди смъртта си своя завет. 

Свети Иван Рилски умира на 18 август 946 г. След смъртта му неговите мощи започват странствания от Рила до Средец, до унгарската земя до Търново и най-накрая намират покой в Рилската Света обител, където са и до днес.
ЗАВЕТ НА СВ. ИВАНА РИЛСКИ.


Св. Иван говори изпърво за своето дохождане в Рила, сред суровата природа на която той можал да преживее, благодарение на божията милост. На старини, при мисълта за скорото напущане на тоя свят, той желае да остави на своите духовни чеда своя писан бащински завет, особено пък като има пред вид, че те са новаци и неукрепнали в монашеството. И след като заклиня своите ученици да пазят своя монашески оброк и неговите съвети, изрежда им главните, основни начала за преуспяването на монашеската община и за постигане душеспасение: 1) да пазят вярата непорочна и чиста, както са я приели и научили, 2) да отбягват  световните страсти, 3) да се пазят от сребролюбието и да съблюдават пълно нестежание, 4) да избягват познанството и милостите на земните царе и князе, 5) да живеят в общежитие, като пазят еди​нодушие в всичко и като си избират игумени лица с духовни дела и разум, 6) да изпъждат от своята среда все​киго, който сее плевели и раздори, 7) да приглеждат пустинниците, 8) да четат често отеческите книги и да подражават на прочутите пустинници Антония и Теодосия, като пазят крепко установените църковни правила, 9) да не отбягват работата и да не ядат даром своя хляб, 10) да бъдат братолюбиви и странолюбиви, 11) да укрепяват вярата у новопокръстения и еднокръвен техен български народ и да го поучават. Подробен правилник св. Иван не оставя на своите ученици, които Бог ще вразуми и про​свети. (По-късно в Рила бил въведен Светогорският устав (типик), който се държи и сега в монастиря.) В края на своя завет св. Иван съобщава, че же​лае да се оттегли на безмълвие и да чака своя край, като моли братството да приеме за игумен възлюбения му ученик Григория, а след него да си изберат тогози, когото Бог им покаже. Паметникът носи дата 6449 г. от съз​дание мира, 25 март, което отговаря на 941 г. след Христа, т. е. пет години преди смъртта на св. Ивана (+ 946 г.).
Цветето от детството ни - глухарчето, може да ни спаси от куп неприятности.

Необходимо е единствено да знаем по какъв начин да го използваме и разбира се, кога точно да посегнем към него.

Чай за отслабване

Този вариант за редукция на теглото е предпочитан в много случаи, когато не просто топим килограми, а разчитаме и на прочистване на организма. Продуктите с глухарче са ефективен вариант за детокс, в традиционната медицина на много народи това непретенциозно растение редовно участва в програми за пролетно прочистване на организма.

Чай или запарка за отслабване може да се направи както от корени, така и от цяло стебло с цвят на глухарче. Две супени лъжици растителна маса на половин литър вода – това е пропорцията

За запарка стеблата се заливат с вряла вода и се похлупват за десет минути да се запарят. За отвара корените от глухарче се варят пет минути. И в двата случая приготвеният продукт трябва да се остави в открит съд да изстине, след което се прецежда.

Пие се по 120 мл 20-30 минути преди хранене. Продуктите с глухарче активират чревната перисталтика и насърчават бързото освобождаване от шлаки, токсини и излишни течности.

При високо кръвно

 Може ли да се смъкне високо кръвно с глухарче? Може – тук разчитаме на цветовете от глухарче. Необходими за 10 грама сушени цветове, които се заливат с чаша студена вода и се оставят на огъня да заврат.

Варят се 15 минути и се прецеждат. От тази отвара трябва да се взема по една супена лъжица четири пъти дневно. Полезни са и пресните листа от глухарче, които действат като отличен диуретик.

Салата от листа при диабет, атеросклероза и анемия

Приготвя се като предварително измитите листа се изкисват за половин час в подсолена вода (солта премахва неприятния вкус). Към салатата се добавя лук, зехтин и маслини. Добър вариант е съчетаването й с лист киселец.

През есента концентрацията на инулин в растението има най-високи стойности. Точно в този период консумацията й е препоръчителна за диабетици. Заради високите нива на желязо пациентите с анемия трябва да включат салатата от глухарче към менюто си. 
За бъбреци

Една от функциите на лековитото глухарче е свързана с бъбречното здраве. Листата на прясното глухарче действат като отличен диуретик: насърченото отделяне на течности предпазва от застойни състояния и възпалителни процеси в бъбреците. Малка шепа пресни листа от глухарче могат редовно да обогатяват сезонните салати от ранна пролет до късна есен. Ако горчивият им вкус не ви харесва, изкиснете ги за 10-15 минути в солена вода. Тази добавка от глухарче трябва да е правило в менюто на хората с бъбречни проблеми и хронични възпаления на пикочните пътища. Счита се също, че добавките от глухарче – пресни или под формата на фармакологични екстракти, са особено полезни за хората на хемодиализа.

При хемороиди

Цяло стебло от глухарче с корените е един от компонентите на билкова отвара, която се пие при хемороиди за заздравяване на венозните стени и ограничаване на кървенето. За изпълнението на рецептата са необходими по 50 г глухарче, овчарска торбичка – стрък, и корени от репей и решетка, както и жълт равнец и троскот по 100 г. Всички билки се смесват и се разделят на 10 еднакви дози. Всяка доза се сварява в по 5 литра вода; вари се, докато течността остане два литра. Прецежда се и се пие при кризи 5-6 пъти дневно, а при хронични болестни състояния с хемороиди по 2-3. Всеки прием е от 100-120 мл, изпива се течността преди хранене. Течността е активна два дни, след това се вари прясна.

При холестерол

Технолозите на здравословното хранене не отминават без внимание полезното глухарче. Не са една и две препоръките за добавяне на глухарче към салатите. Зелените листа от полезното глухарче наред с другите си достойнства вършат още едно добро: като чудесен източник на фибри те оптимизират стойностите на лошия холестерол и по този начин предпазват кръвоносните съдове от втвърдяване, от мастни плаки и намаляват риска от инфаркти и инсулти. Менюто с глухарче може да съдейства за нормализиране на холестерола без стеатини, което пък спестява едно натоварване за черния дроб.

При запек

Вижте една работеща рецепта с глухарче при запек: чаена лъжичка наситнен корен се попарва с чаша вряла вода и след 20 минути се прецежда. Пие се по ¼ чаша до три пъти на ден.
При ревматизъм и артрит

Дали чудодейното глухарче може да помогне при ревматизъм и артрит? За да се случи това, трябва да се приготви паста от глухарче – корен, за компрес. 2-3 супени лъжици нарязани корени от глухарче се заливат с малко студена вода, кипват се за пет минути и още горещи се намачкват с вилица, за да се получи нещо като билкова паста. Тя се полага върху памучна кърпа и се прави компрес на болната става. Този компрес трябва да се държи поне два часа, но може да остане и през цялата нощ.

При всички случаи ще е от полза периодичен детокс с продукти от глухарче. Дори обикновеният чай от глухарче може да съдейства за намаляване на риска от възпалителни процеси и облекчаване на неприятните симптоми от артрит и ревматизъм.

Ползите от поморийската луга: при какви болести 
помага и как да я прилагаме

Поморийската луга има силно противовъзпалително действие и стимулира защитните реакции, както и насища организма с минерали. Една от важните съставки е магнезият, който е изключително важен за правилното функциониране на опорно-двигателния апарат и нервната система.

Лугата има силно изразен положителен ефект при лечението на различни хронични ставни заболявания. Подпомага и възстановяването при хроничен бронхит и други респираторни заболявания.

Процедурите с поморийска луга са чудесно средство за лечение на остеоартрит, дискова херния, радикулит, ревматични, мускулни болки, разширени вени, а също и играят огромна роля в борбата срещу целулита.

Какви полезни свойства притежава поморийската луга?

Благодарение на уникалния си състав, поморийската луга се слави с изключително разнообразни терапевтични ефекти:

•Има противовъзпалителни и антибактериални свойства

•Тонизира и отпуска цялото тяло

•Съдържа важни минерали, които се усвояват лесно – например, по време на масаж, 100% от минералните вещества проникват през кожата и оказват благоприятно въздействие върху организма

•Стимулира естествените защитни сили на имунната система

•Регенерира тъканите в тялото


Термични процедури

Поморийската луга е прекрасно средство за подобряване ефекта от различните терапевтични термични процедури. Тя успокоява, подобрява настроението, има противовъзпалителни и охлаждащи свойства.


Кални бани

Баните с черноморска лечебна кал се препоръчват при редица заболявания и най-хубавото е, че лесно ще си ги осигурите у дома. Процедурата може да се извършва на масажна маса или на специално предназначено за това легло, върху което е постлан памучен плат. Необходимо е да се осигури още полиетилен и обикновено одеяло.

Калта се загрява до температура 38-42 градуса и се намазва цялото тяло или проблемните зони със слой от 1-2 см. След това се покрива първо с полиетилен, а най-отгоре – с одеялото.

Продължителността на процедурата е 15-20 минути, след което се взема душ. Може да подсилите ефекта, като се измиете със сапун с луга.

За да има най-добър резултат, процедурата с кал трябва да се извърши 12-14 пъти.


Вани

Подобна вана е невероятно релаксираща и лечебна, но не се препоръчва за хората, които страдат от високо кръвно налягане. В случай че сте с диагностицирана хипертония, преди това се консултирайте с лекуващия си лекар. Всички останали могат да се възползват без притеснения от оздравителния ефект на процедурата.

Ето какво е необходимо:

Във вана, пълна с около 70-80 литра вода и с температура на водата 37-40 градуса, добавете 500-2000 мл. стабилизирана черноморска луга от БАН. Потопете се във ваната и се отпуснете.  Продължителността на процедурата е 15-20 минути. След това изплакнете тялото с чиста вода.

Това е много важно да се знае! Всичките процедури описани по горе трябва да се предпишат от лекар специалист и провеждат под пряко наблюдение на рехабилитатор!!!
ЗИМНИНА

Гръцка салата 

Необходими продукти:
червени чушки - 5 кг изчистени

ябълки - 15 бр. (2 кг) леко кисели

патладжан - 4 кг

чесън - 1 глава (по желание може по - малко или повече)

олио - 1 ч.ч.

захар - 1 ч.ч.

оцет - 1 ч.ч.

сол - на вкус

кервиз/ целина/ - на вкус

Начин на приготвяне

Червените чушки се изпичат, обелват и нарязват. 

Патладжанът се изпича цял, обелва, отцежда и след това се нарязва. 

Ябълките се обелват и се нарязват на кубчета. След това се пържат в 1 ч.ч. олио и накрая се отцеждат. 

Останалото олио от ябълките се кипва заедно с 1 ч.ч. захар и 1 ч.ч. оцет. 

Всичко се смесва и се прибавя нарязаниятчесън, кервиз и сол на вкус. 

Накрая готовата смес се сипва в буркани и се варят 10 минути.
Да Ви е сладко!

Съставители: инж. Румен Петков, организатор клуб 
За контакти: тел.064/835852
0884 444 903
Разпространява се БЕЗПЛАТНО
ИНФОРМАЦИЯ ЗА СПОНСОРА:

www.sacrus.eu

www.ohu-bg.net

www.drorthopedic.euity.pleven.bg

http://disability.pleven.bg
ВЯРА

